സഹകരണ തട്ടിപ്പ് ഭൂതം കൊല്ലത്തും കണ്ണൂരിലെ കരുവന്നൂര് സഹകരണ ബാങ്കില് നിന്ന് തുറന്നുവിട്ട തട്ടിപ്പ് വിവാദം മലപ്പുറം ജില്ലയിലെ എ.ആര് നഗര് കടന്ന് കൊല്ലത്തും എത്തി. മയ്യനാട് കൂട്ടിക്കടയില് പ്രവര്ത്തിക്കുന്ന മയ്യനാട് സര്വീസ് സഹകരണ ബാങ്കിനെതിരെ ഗുരുതര സാമ്ബത്തികത്തട്ടിപ്പ് പരാതി ഉയര്ന്നതോടെ സഹകരണത്തട്ടിപ്പ് ഭൂതം കൊല്ലം ജില്ലയിലും പിടിമുറുക്കുമോ എന്ന ആശങ്ക ഉയരുകയാണ്. മറ്റു ചില സഹകരണ ബാങ്കുകളുമായും ബന്ധപ്പെട്ട ഗുരുതര സാമ്ബത്തിക ആരോപണ പരാതികള് ഉയരുന്നുവെങ്കിലും വരുംദിവസങ്ങളിലേ ഇതുസംബന്ധിച്ച കൂടുതല് വിവരങ്ങള് പുറത്താകുകയുള്ളൂ. ഏതായാലും സഹകരണബാങ്കുകളുമായി ബന്ധപ്പെട്ട ഇടപാടുകാരിലും സഹകാരികളിലും അസ്വസ്ഥത പടരുന്ന സാഹചര്യമാണ് നിലവിലുള്ളത്. മയ്യനാട് സര്വീസ് സഹകരണ ബാങ്ക് സെക്രട്ടറി ബിനാമികളുടെ പേരില് ഒരു കോടിയിലേറെ രൂപ വായ്പയെടുത്ത ശേഷം തിരിച്ചടവ് മുടക്കിയെന്നാരോപിച്ച് സഹകരണമന്ത്രിക്കും രജിസ്ട്രാര്ക്കും മുന്നില് പരാതിയെത്തിയതോടെ വിവിധ രാഷ്ട്രീയ പാര്ട്ടികളുടെ നേതൃത്വത്തില് ബാങ്കിലേക്ക് പ്രതിഷേധ മാര്ച്ചും സമരവും അരങ്ങേറുകയാണ്. സി.പി.എമ്മാണ് ബാങ്ക് ഭരിക്കുന്നത്. കഴിഞ്ഞ ദിവസം കോണ്ഗ്രസ് നേതൃത്വത്തിലും ചൊവ്വാഴ്ച ബി.ജെ.പി, യുവമോര്ച്ച നേതൃത്വത്തിലും പ്രതിഷേധ മാര്ച്ച് സംഘടിപ്പിച്ചു. വരും ദിവസങ്ങളിലും പ്രതിഷേധം കനക്കുമെന്ന സൂചനയാണുള്ളത്. ബാങ്കിലെ ക്രമക്കേടുകളുടെ രേഖകളടക്കമുള്ള തെളിവുകളുമായി പാര്ട്ടി നേതൃത്വത്തിന് ജീവനക്കാര് പരാതി നല്കിയെങ്കിലും ഇതുവരെ കാര്യമായ ഒരു നടപടിയും ഉണ്ടായിട്ടില്ല. ബാങ്ക് സെക്രട്ടറി രാധാകൃഷ്ണനെതിരെയാണ് മന്ത്രിക്കും സഹകരണ രജിസ്ട്രാര്ക്കും മുന്നില് പരാതി എത്തിയത്. വെറും അഞ്ച് ലക്ഷം രൂപയ്ക്ക് രാധാകൃഷ്ണന് വാങ്ങിയ ഭൂമി ഭാര്യയുടെ ബന്ധുവായ ഡി.വൈ.എഫ്.ഐ പ്രാദേശിക നേതാവിന്റെ പേരിലേക്ക് മാറ്റി തട്ടിപ്പ് നടത്തിയെന്നാണ് പരാതി. അഞ്ച് ലക്ഷം രൂപയുടെ ഭൂമി ഈടുവച്ച് 30 ലക്ഷം രൂപ ഭാര്യയുടെയും മരുമകന്റെയും പേരില് വായ്പ നല്കുകയായിരുന്നെന്ന് പരാതിയില് ചൂണ്ടിക്കാട്ടുന്നു. ഈ വായ്പയുടെ തിരിച്ചടവ് മുടങ്ങിയിരിക്കെ തന്നെ മറ്റു നാല് ബന്ധുക്കളുടെ പേരില് 40 ലക്ഷം രൂപ കൂടി ബാങ്കില് നിന്ന് വായ്പ നല്കിയത്രേ. വായ്പാത്തുക, സെക്രട്ടറി തന്റെ ബന്ധുവിന്റെ അക്കൗണ്ടിലേക്ക് കൈമാറിയത് 2019 മാര്ച്ച് 23 നാണ്. അതേദിവസം വൈകിട്ട് തന്നെ ഈ തുക സെക്രട്ടറി സ്വന്തം അക്കൗണ്ടിലേക്ക് മാറ്റിയതിന്റെ തെളിവും പരാതിക്കൊപ്പം സമര്പ്പിച്ചിട്ടുണ്ട്. ഈ വായ്പയുടെ തിരിച്ചടവും മുടങ്ങിയിരിക്കുകയാണ്. പലിശയടക്കം വായ്പാ തുക ഒരു കോടിക്ക് മുകളിലേക്ക് ഉയര്ന്നതോടെയാണ് ജീവനക്കാര് കാര്യം അന്വേഷിച്ചതും തട്ടിപ്പ് പുറത്തായതും. സി.പി.എം പ്രാദേശിക നേതാവ് കൂടിയായ ബാങ്ക് ജീവനക്കാരന്റെ പിന്തുണയോടെയാണ് സെക്രട്ടറി തട്ടിപ്പ് നടത്തിയതെന്ന് സൂചിപ്പിക്കുന്ന തെളിവുകളും പുറത്തു വന്നിട്ടുണ്ട്. തുടര്ന്ന് ജീവനക്കാര് സി.പി.എം നേതൃത്വത്തെ പരാതിയുമായി സമീപിച്ചെങ്കിലും ജില്ലാ സെക്രട്ടറിയേറ്റിലെ പ്രമുഖ നേതാവ് ഇടപെട്ട് പാര്ട്ടി അന്വേഷണം മരവിപ്പിച്ചെന്നും ആരോപണമുണ്ട്. ഇത്രയൊക്കെയായിട്ടും ആരോപണ വിധേയനായ സെക്രട്ടറിയെ മാറ്റാന് പോലും ബാങ്ക് ഭരണസമിതി തയാറായിട്ടുമില്ല. ഇതോടെയാണ് സഹകരണ മന്ത്രിക്കും രജിസ്ട്രാര്ക്കും മുന്നിലേക്ക് പരാതിയെത്തിയത്. വകുപ്പുതല അന്വേഷണം തുടങ്ങി മയ്യനാട് സര്വീസ് സഹകരണബാങ്കിലെ ക്രമക്കേടുകളെക്കുറിച്ച് വ്യാപക പ്രതിഷേധം ഉയര്ന്നതോടെ സഹകരണവകുപ്പ് ഇടപെട്ട് അന്വേഷണം തുടങ്ങി. ഇതിന്റെ ഭാഗമായി സഹകരണ അസി.രജിസ്ട്രാര് ബാങ്കിലെത്തി പ്രാഥമിക അന്വേഷണം നടത്തി. പ്രതിഷേധം ശക്തമാകുകയും ഇടപാടുകാര് അസ്വസ്ഥരാകുകയും ചെയ്തതോടെ സാമ്ബത്തിക ക്രമക്കേട് പുറത്തുകൊണ്ടു വന്നതിനു പിന്നില് ബാങ്കിലെ തന്നെ ചില ജീവനക്കാരാണെന്ന് സംശയിച്ച് അവരെ കണ്ടെത്താന് ബാങ്ക് ഭരണസമിതി കഴിഞ്ഞദിവസം യോഗം ചേര്ന്ന് അന്വേഷണ കമ്മിഷനെ നിയമിച്ചു. ഡയറക്ടര് ബോര്ഡംഗം കൂടിയായ സി.പി.എം ലോക്കല് സെക്രട്ടറി ഉള്പ്പെടെ ഭരണസമിതിയിലെ അഞ്ചുപേരാണ് കമ്മിഷനിലുള്ളത്. സി.പി.എം ഏരിയ കമ്മിറ്റിയും അന്വേഷണം പ്രഖ്യാപിച്ചിട്ടുണ്ട്. ക്രമക്കേടുകളെക്കുറിച്ച് സഹകരണവകുപ്പ് ജില്ലാ അധികൃതര്ക്ക് നേരത്തെ രേഖാമൂലം പരാതി നല്കിയിരുന്നെങ്കിലും ഒരന്വേഷണവും ഉണ്ടായില്ല. ബാങ്ക് കൂടി ഉള്പ്പെട്ട കണ്സോര്ഷ്യത്തിന്റെ പേരില് ആരംഭിക്കുന്ന വന് മുതല്മുടക്കുള്ള സംരംഭത്തിന് ബാങ്കില്നിന്ന് വന്തുക മുടക്കിയതിന്റെ വിവരവും പുറത്തു വന്നിട്ടുണ്ട്. കേന്ദ്ര ഏജന്സികള് അന്വേഷിക്കണം : കോണ്ഗ്രസ് മയ്യനാട് കൂട്ടിക്കട ആസ്ഥാനമായി പ്രവര്ത്തിക്കുന്ന മയ്യനാട് സര്വീസ് സഹകരണ ബാങ്കില് നടന്ന ക്രമക്കേടുകളെക്കുറിച്ച് ഇ.ഡി. അടക്കമുള്ള കേന്ദ്ര ഏജന്സികള് അന്വേഷിക്കണമെന്ന് കോണ്ഗ്രസ് മയ്യനാട് മണ്ഡലം കമ്മിറ്റി ആവശ്യപ്പെട്ടു. ബാങ്കില് നടന്ന വായ്പ, ചിട്ടി തട്ടിപ്പുകളെക്കുറിച്ച് സി.പി.എം നേതാക്കള്ക്ക് നല്കിയ പരാതി അന്വേഷിച്ചെങ്കിലും പാര്ട്ടിയിലെ ചില ഉന്നതരുടെ ഇടപെടല് മൂലം റിപ്പോര്ട്ട് പൂഴ്ത്തിയെന്നും കോണ്ഗ്രസ് ആരോപിച്ചു. മയ്യനാട് വലിയവിള സുനാമി ഫ്ലാറ്റിനു പിന്നില് കായലിനോട് ചേര്ന്നുകിടക്കുന്ന 40 സെന്റ് ചതുപ്പുപ്രദേശം ബാങ്കില് ഈടുവച്ച് ഒരുകോടി രൂപയോളം തട്ടിയെടുത്തു. സെക്രട്ടറി വാങ്ങിയ വസ്തുവില് 20 സെന്റ് വീതം ബന്ധുക്കളുടെ പേരില് എഴുതി മാറ്റിയ ശേഷം രണ്ട് വായ്പകളായാണ് ലക്ഷങ്ങള് വാങ്ങിയതെന്നും നിലവില് ഇതിന്റെ ബാദ്ധ്യത ഒരുകോടി കടന്നതായും കോണ്ഗ്രസ് ആരോപിച്ചു. ബാങ്കിനെ തകര്ക്കാനുള്ള ശ്രമമെന്ന് അതേസമയം മയ്യനാട് സര്വീസ് സഹകരണ ബാങ്കിനെതിരായി വസ്തുതാവിരുദ്ധമായ പ്രചാരണമാണ് നടക്കുന്നതെന്നും ബാങ്കിനെ തകര്ക്കാനുള്ള ബോധപൂര്വമായ ശ്രമങ്ങള് സഹകാരികള് തിരിച്ചറിയണമെന്നും ബാങ്ക് പ്രസിഡന്റ് എന്. ശ്രീസുതന് പറഞ്ഞു. മികച്ച സാമ്ബത്തിക അച്ചടക്കം പാലിച്ച് കഴിഞ്ഞ 75 വര്ഷമായി പ്രവര്ത്തിക്കുന്ന ബാങ്കിനെ മോശപ്പെടുത്താനുള്ള നീക്കമാണിപ്പോള് നടക്കുന്നത്. ബാങ്കിനും സെക്രട്ടറിക്കും എതിരെ നടക്കുന്ന ആരോപണങ്ങളില് ഒരു കഴമ്ബുമില്ല. ബാങ്കില് ഗുരുതരമായ ക്രമക്കേട് നടത്തുകയും അന്വേഷണ വിധേയമായി പുറത്താക്കപ്പെടുകയും ചെയ്ത ചിലരുടെ നേതൃത്വത്തിലാണ് ഇത്തരം വാര്ത്തകള് പ്രചരിക്കുന്നതെന്നും അദ്ദേഹം പറഞ്ഞു. മറ്റു സംഘങ്ങള്ക്കെതിരെയും പരാതി ജില്ലയില് ഒട്ടേറെ സഹകരണസംഘങ്ങളുമായി ബന്ധപ്പെട്ട് നടക്കുന്ന സാമ്ബത്തിക ക്രമക്കേടുകളെക്കുറിച്ച് പരാതികള് ലഭിക്കുന്നുണ്ടെന്ന സഹകരണ ജോയിന്റ് രജിസ്ട്രാര് പ്രവീണ്ദാസിന്റെ വെളിപ്പെടുത്തല് മറ്റു സഹകരണബാങ്കുകളിലേക്കും അന്വേഷണം വ്യാപിക്കാനുള്ള സാദ്ധ്യതയിലേക്കാണ് വിരല് ചൂണ്ടുന്നത്. ശക്തമായ നടപടി എടുക്കുമെന്നാണ് ജോയിന്റ് രജിസ്ട്രാര് പറയുന്നതെങ്കിലും സി.പി.എം നിലപാടിനെ മറികടന്ന് അന്വേഷണം മുന്നോട്ട് പോകുമോ എന്ന ആശങ്ക സഹകാരികള്ക്കും ഇടപാടുകാര്ക്കും ഉണ്ട്. ജില്ലയിലെ ഒരു പ്രധാന പട്ടണത്തില് സി.പി.എം നേതൃത്വത്തില് കോടികള് മുതല്മുടക്കില് പുരോഗമിക്കുന്ന ഷോപ്പിംഗ് കോംപ്ളക്സ് നിര്മ്മാണത്തിനുള്ള ധനസമാഹരണം നടത്തിയിരിക്കുന്നത് ജില്ലയിലെ ഏതാനും സഹകരണ ബാങ്കുകളില് നിന്നാണ്. സാധാരണക്കാരും പെന്ഷന് പറ്റിയവരും സഹകാരികളും കൂടുതല് പലിശ മോഹിച്ചാണ് വിവിധ സഹകരണബാങ്കുകളില് നിക്ഷേപം നടത്തുന്നത്. ഈ നിക്ഷേപമാണ് പല സഹകരണ ബാങ്കുകളും ഷോപ്പിംഗ് കോംപ്ളക്സ് നിര്മ്മാണത്തിനും റിയല് എസ്റ്റേറ്റ് ബിസിനസിനുമായി വകമാറ്റുന്നത്. കരുവന്നൂര്, എ.ആര് നഗര് സഹകരണ ബാങ്കുകളിലെ വന് തട്ടിപ്പ് പുറത്തു വന്നതിനു പിന്നാലെ കൊല്ലം ജില്ലയിലെ മയ്യനാട് സര്വീസ് സഹകരണ ബാങ്കിലും ക്രമക്കേടുകള് നടന്നുവെന്ന വിവരം പുറത്തായതോടെ ജില്ലയിലെ വിവിധ സഹകരണ ബാങ്കുകളില് വന് തുകകള് നിക്ഷേപിച്ചവര് കടുത്ത ആശങ്കയിലാണ്.